‘โรบินสัน’ฝ่าสินค้าแพง
โรบินสัน ยังมั่นใจยอดขายโต 15% ฝ่าสินค้าราคาแพง ลูกค้าต่างจังหวัดโดนภัยพิบัติ ยันไม่เพิ่มสภาพคล่องหุ้นเร่งสร้างกำไรดึงนักลงทุน
19 ส.ค. 2554

โรบินสัน ยังมั่นใจยอดขายโต 15% ฝ่าสินค้าราคาแพง ลูกค้าต่างจังหวัดโดนภัยพิบัติ ยันไม่เพิ่มสภาพคล่องหุ้นเร่งสร้างกำไรดึงนักลงทุน
นายปรีชา เอกคุณากูล กรรมการ ผู้จัดการใหญ่ บริษัท ห้างสรรพสินค้าโรบินสัน (ROBINS) เปิดเผยว่า บริษัทยังมั่นใจว่ายอดขายปี 2554 ยังเติบโตขึ้น 15% เทียบจากปีก่อนที่ทำได้จำนวน 1.4 หมื่นล้านบาทได้ แม้มีปัญหาเงินเฟ้อ สินค้ามีราคาแพงขึ้น รวมถึงประชาชนบางพื้นที่ประสบภัยพิบัติก็ตาม 
“เรามั่นใจว่ายอดขายจะโตได้ เพราะมีหลายปัจจัยบวกหนุนอยู่ เช่น นโยบายรัฐกระตุ้นการใช้สินค้าและพยุงราคาสินค้าจะมีการเลือกตั้ง ที่สำคัญพฤติกรรมผู้บริโภคในต่างจังหวัดเปลี่ยนเป็นสังคมเมืองมากขึ้น” 
สำหรับเหตุการณ์น้ำท่วมทางใต้ครั้งล่าสุด บริษัทอยู่ระหว่างการประเมินสถานการณ์ แต่ก็คาดว่าจะไม่มีผลกระทบต่อยอดขายมากนัก 
กรรมการผู้จัดการใหญ่ กล่าวต่อว่า บริษัทยังคงแผนขยายสาขาใหม่ด้วยลงทุน 4,000 ล้านบาท ภายใน 2 ปี (2554-2555) แบ่งเป็นปีนี้ 3 สาขา ปีหน้า 4 แห่ง โดยไม่ใช้เงินกู้ยืมเลย
นอกจากนี้ บริษัทก็ยังไม่มีความจำเป็นและไม่มีนโยบายที่จะเพิ่มสภาพคล่องของหุ้น แม้ผู้ถือหุ้นบางส่วนอาจเห็นว่ามีจำนวนผู้ถือหุ้นรายย่อย (ฟรีโฟลต) 25% น้อยก็ตาม บริษัทยังคงใช้ผลประกอบการเป็นตัวการันตีให้ผู้ลงทุนเข้ามาลงทุนในหุ้น ROBINS มากขึ้น
ล่าสุดวันที่ 20 เม.ย.ที่ผ่านมา บริษัทได้ทยอยขายหุ้นที่ซื้อคืนจากตลาดหลักทรัพย์ จำนวน 2,000 หุ้น ราคาหุ้นละ 26 บาท เป็นเงิน 5.2 หมื่นบาท คงเหลือหุ้นจำนวน 936,600 หุ้น หรือ 0.08% ของทุนชำระแล้ว มูลค่ารวม 5.45 ล้านบาท หรือคิดเป็นประมาณหุ้นละ 5.81 บาท กำหนดระยะเวลาขายคืนภายในวันที่ 22 พ.ค. 2555